**Stanovisko zdravotnej poisťovne Dôvera v súvislosti s aktuálnou epidemiologickou situáciou**

Zdravie na prvom mieste nie je pre nás len slogan, ale základná filozofia. Pre poskytovateľov zdravotnej starostlivosti je to dokonca životné poslanie. Ešte silnejšie si to uvedomujeme v týchto neľahkých časoch spôsobených pandémiou ochorenia Covid – 19 a hlboko si vážime obetavosť všetkých lekárov, lekárnikov, zdravotných sestier, záchranárov a ostatných zdravotníckych pracovníkov v prvej línii.

V snahe pomôcť im zvládnuť tento boj za čo najmenších strát a komplikácií, rozhodli sme sa dočasne upraviť postup zdravotnej poisťovne spojený nielen s úhradou zdravotnej starostlivosti. Ústretové kroky robíme aj voči našim poistencom a vydávame s účinnosťou od 01.04.2020 do 30. 06. 2020\* toto stanovisko:

**1) Za telefonické konzultácie zaplatíme viac**

Keďže najúčinnejším opatrením proti šíreniu nového koronavírusu je obmedzenie pohybu a stretávania sa na minimum, veríme, že formou poskytnutia zdravotnej starostlivosti je aj konzultácia s pacientom na diaľku.

**Nové výkony telemedicíny**

• Výkon 1b - Konzultácia prostredníctvom elektronickej pošty alebo telefonicky

• Výkon 1c – Krízová psychoterapeutická intervencia prostredníctvom elektronickej komunikácie

• Výkon 11a - Konzultácia prostredníctvom rozšírenej elektronickej komunikácie v online prostredí (webová aplikácia, videohovor)

• Výkon 70 - Opätovné lekárske vystavenie receptov alebo poukazov na základe požiadavky pacienta prostredníctvom elektronickej pošty, SMS alebo telefónu

|  |
| --- |
| **Kód výkonu**  |
|  | **1b** | **1c** | **11a** | **70** |
| **Počet bodov**  | **160 bodov**  | **1000 bodov**  | **210 bodov**  | **40 bodov**  |
| VLD\*  | áno  | nie  | áno  | áno  |
| VLDD\*  | áno  | nie  | áno  | áno  |
| GYN\*  | áno  | nie  | áno  | áno  |
| ŠAS  | áno  | áno\*\*  | áno  | áno  |
| STOM  | áno\*\*\*  | nie  | nie  | áno  |
| \*Akceptuje sa u kapitovaných poistencov (nad rámec kapitácie), nekapitovaných poistencov (ak ide o neodkladnú ZS) a poistencov EÚ (ak spĺňajú legislatívne podmienky nároku úhrady ZS u EÚ poistencov).  |
| \*\*Len u odborností psychiatria, detská psychiatria, gerontopsychiatria a klinická psychológia. |
| \*\*\* v cene 4,00 €  |

Podrobnosti o podmienkach vykazovania nových výkonov telemedicíny nájdete v prílohe tohto stanoviska.

**2) Pediatrom umožníme vykazovať preventívne prehliadky**

Sme si vedomí, že starostlivosť o najmenších musí byť zabezpečená aj počas aktuálnej situácie. Preto sme sa rozhodli, že budeme akceptovať vykazovanie poradní resp. preventívnych prehliadok (výkony 143, 143a, 144, 146, 146a, 950) aj v prípade, ak budú vykonané prostredníctvom telefónu alebo videokonferencie.

**3) Všeobecným lekárom pre dospelých a pediatrom budeme čiastočne kompenzovať používanie ochranných prostriedkov**

Napriek tomu, že sme v rámci našich možností distribuovali ochranné rúška lekárom prvého kontaktu, sme si vedomí zvýšených nákladov na ochranu Vášho zdravia a zdravia Vašich pacientov. Z tohto dôvodu budeme v prechodnom období akceptovať vykazovanie príplatku (výkon č. 64) pri sťaženom výkone k výkonom 4 a 8 v prípadoch, keď bolo pri poskytovaní zdravotnej starostlivosti potrebné použitie nadštandardných osobných ochranných prostriedkov.

**4) Starostlivosť poskytovaná agentúrou domácej ošetrovateľskej starostlivosti**

Počas obdobia, v ktorom je Vládou Slovenskej republiky vyhlásená mimoriadna situácia z dôvodu ohrozenia verejného zdravia v súvislosti s ochorením COVID – 19 umožňujeme vykázanie výkonu 3441 (návšteva pacienta v rizikových skupinách populácie) namiesto výkonov 3439 (návšteva v pracovnom čase) a 3440 (Návšteva mimo pracovného času).

**5) Poskytovateľom špecializovanej ambulantnej starostlivosti garantujeme príjem**

Nakoľko v dôsledku aktuálnej situácie sa pokles príjmov ambulancie dotýka v najväčšej miere špecialistov, rozhodli sme sa do 30.6.2020 garantovať každému poskytovateľovi špecializovanej ambulantnej starostlivosti úhradu minimálne na úrovni 75 % priemernej mesačnej úhrady roku 2019.

**6) Pri preventívnych prehliadkach zohľadníme epidemiologickú situáciu**

Rozumieme, že za súčasnej epidemiologickej situácie dochádza prerušeniu vykonávania preventívnych prehliadok, čo sa odrazí pri vyhodnocovaní tohto parametra k 1.7.2020 a 1.1.2021. Garantujeme všeobecným lekárom pre dospelých, všeobecným lekárom pre deti a dorast i gynekológom, že túto skutočnosť ústretovo zohľadníme tak, aby nemala negatívny vplyv na príjmy ambulancií.

**7) Aj bez výmenného lístka**

Spomaliť šírenie vírusu napomôže aj obmedzenie návštev všeobecného lekára z dôvodu potreby vystavenia výmenného lístka k špecialistovi. Garantujeme preto, že špecializovanú ambulantnú starostlivosť podľa § 7 ods. 1 písm. a) bod 3. zákona 576/2004 Z.z. v znení neskorších predpisov uhradíme aj bez odporúčania všeobecného lekára.

**8) V ústrety pacientom i lekárnikom**

Mnohí naši poistenci sú odkázaní na lieky, ktoré im môže predpísať iba lekár špecialista. Aby sme pacientov nevystavovali riziku nakazenia pohybom po vonku, umožníme, aby im lieky mohli predpísať aj všeobecní lekári a to formou eReceptu bez potreby návštevy ambulancie.

Preto v prípade, že verejná lekáreň alebo výdajňa zdravotníckych pomôcok vydá liek, zdravotnícku pomôcku alebo dietetickú potravinu na základe preskripčného záznamu, lekárskeho predpisu alebo lekárskeho poukazu, ktorého predpísaním všeobecný lekár pre dospelých alebo všeobecný lekár pre deti a dorast porušil povinnosť dodržiavať preskripčné a indikačné obmedzenia, zdravotnú starostlivosť poskytovateľovi lekárenskej starostlivosti napriek tomu uhradíme a nebudeme si uplatňovať náhradu plnenia voči predpisujúcemu lekárovi prvého kontaktu.

**9) Predlžujeme platnosť lekárskych poukazov**

Platnosť lekárskych poukazov na zdravotnícke pomôcky predlžujeme z pôvodných 30 dní na 60 dní od dátumu ich vystavenia. Pri individuálne zhotovených zdravotníckych pomôckach môže byť predĺženie platnosti až o 90 dní. A to vtedy, keď si výdajňa lekársky poukaz pre individuálne zhotovené zdravotné pomôcky zablokuje. Platnosť tohto poukazu sa v danej výdajni predĺži o 90 dní.

Poukazy po spracovaní a schválení budeme poistencom posielať poštou, pričom každého poistenca na to vopred telefonicky upozorníme.

V prípade, že bude potrebné do poukazu doplniť údaje, tiež na to poistenca upozorníme telefonicky a následne aj listom. Rovnako budeme postupovať aj pri neschválení poukazu.

Keďže sme z dôvodu ochrany zdravia našich poistencov i zamestnancov zatvorili naše pobočky, poistenci, ktorí nestihli podať svoj lekársky poukaz v pobočkách, môžu ho vhodiť do schránky najbližšej pobočky alebo ho poslať poštou výlučne na kontaktnú adresu Dôvera zdravotná poisťovňa, Cintorínska 5, 949 01 Nitra. Schránky sme umiestnili ku každej pobočke alebo sú v ich blízkom okolí.

V prípade, že si epidemiologická situácia vyžiada ďalšie zmeny súvisiace so schvaľovaním a úhradou zdravotnej starostlivosti alebo v ostatných oblastiach našich služieb, sme pripravení opäť zareagovať. Ďakujeme všetkým poskytovateľom za starostlivosť o našich poistencov a všetkým našim poistencom, ktorí sa k aktuálnej situácii postavili zodpovedne. Sme s Vami na ceste za zdravím...

DÔVERA zdravotná poisťovňa, a. s.

Generálne riaditeľstvo

Einsteinova 25

851 01 Bratislava

\*Platnosť nášho stanoviska sa môže predĺžiť v závislosti od vývoja aktuálnej epidemiologickej situácie. Takisto si vyhradzujeme právo naše stanovisko podľa aktuálne situácie zmeniť alebo doplniť.

Príloha

**Výkony telemedicíny**

**1b - Konzultácia prostredníctvom elektronickej pošty, SMS alebo telefonicky**

Popis výkonu (ďalej len „výkon“):

Konzultácia s pacientom prostredníctvom elektronickej pošty, SMS alebo telefonicky obsahuje:

* cielenú anamnézu, resp. anamnézu od poslednej kontroly, vo vzťahu k jednému orgánovému systému
* popis subjektívnych ťažkostí,
* diagnostický záver,
* poučenie o diéte a životospráve,
* v prípade potreby určenie dátumu ďalšej konzultácie alebo kontroly, vrátane predpisu potrebných liekov/ZP, ktoré vyplynuli z konzultácie ohľadom zdravotného stavu
* prípadne záznam o odporučení neodkladnej návštevy iného lekára
* poskytnutie informácií pacientovi alebo zákonnému zástupcovi v súvislosti so zdravotným stavom s diagnostickým alebo liečebným postupom vrátane farmakoterapie

Vykazovanie výkonu:

* výkon sa vykazuje ako zdravotná starostlivosť bez fyzikálneho vyšetrenia pacienta.
* zdravotná indikácia sa zdôvodňuje v zdravotnej dokumentácii.
* súčasťou zdravotnej dokumentácie je overiteľný časový údaj z online prostredia, popis zdravotného výkonu dátum ďalšej konzultácie alebo kontroly, prípadne záznam o odporučení neodkladnej návštevy iného lekára
* výkon sa nevykazuje súčasne s inými výkonmi.
* výkon sa nevykazuje pre telefonické objednávanie pacienta.
* vykazuje sa samostatne, najviac 1x za deň.

Vykonávanie výkonu :

* výkon vykonáva lekár, klinický psychológ

Cena výkonu:

* 160 b

**Výkon 11a - Konzultácia prostredníctvom rozšírenej elektronickej komunikácie v online prostredí (webová aplikácia, videohovor)**

Popis výkonu (ďalej len „výkon“):

Konzultácia s pacientom prostredníctvom doložiteľnej elektronickej komunikácie (webová aplikácia, videohovor) v online prostredí, ktoré je zabezpečené, prípadne umožňuje aj zdieľanie zdravotnej dokumentácie, realizáciu fotografii pacienta / vyšetrovaného orgánu pre pridanie do zdravotnej dokumentácie a obsahuje:

* cielenú anamnézu, resp. anamnézu od poslednej kontroly a popis subjektívnych ťažkostí vo vzťahu k dvom alebo viacerým orgánovým systémom
* zhodnotenie výsledkov,
* vypísanie receptov, prípadne vypísanie žiadaniek na ďalšie vyšetrenie,
* poučenie pacienta,
* diagnostický záver
* určenie dátumu ďalšej konzultácie alebo kontroly, prípadne záznam o odporučení neodkladnej návštevy iného lekára.

Vykazovanie zdravotného výkonu:

* výkon sa vykazuje ako komplexná starostlivosť bez fyzikálneho vyšetrenia
* súčasťou zdravotnej dokumentácie o výkone je overiteľný časový údaj z online prostredia,
* popis zdravotného výkonu
* diagnostický záver, ak je potrebné dátum ďalšej konzultácie alebo kontroly
* prípadne záznam o odporučení neodkladnej návštevy iného lekára.
* výkon sa nevykazuje súčasne s inými výkonmi
* ak je po konzultácii potrebná aj kontrola v ambulancii, vykazujú sa len výkony, ktoré sa vykonali ambulantne a výkon sa nevykazuje
* výkon sa vykazuje samostatne, najviac 1x deň

 Vykonávanie výkonu:

* výkon vykonáva lekár

Cena: 210b

**Výkon 70 -** **Opätovné lekárske vystavenie receptov a (alebo) poukazov**

Popis výkonu(ďalej len „výkon“):

* Vystavenie receptov a/alebo poukazov elektronickou formou pre lieky/ zdravotné pomôcky, ktoré pacient užíva dlhšie ako 3 mesiace a nebola realizovaná zmena dávkovania lieku

Vykazovanie výkonu:

* výkon sa vykazuje ako starostlivosť bez fyzikálneho vyšetrenia pacienta,
* súčasťou zdravotnej dokumentácie o výkone je overiteľný časový údaj z online prostredia,
* údaj, kedy bol recept vypísaný
* údaj o predpise lieku/ zdravotnej pomôcky pacientovi prostredníctvom elektronických služieb
* výkon sa vzťahuje na jedného pacienta bez ohľadu na počet liekov/ zdravotnej pomôcky, ktoré boli pacientovi predpísané
* výkon sa nevykazuje súčasne s inými zdravotnými výkonmi
* vykazuje sa samostatne, najviac 1x za deň, bez ohľadu na počet vystavených receptov a/alebo poukazov.

Vykonávanie zdravotného výkonu:

* výkon vykonáva lekár

Cena:

* 40 b

**1c – Krízová konzultácia psychiatrom a psychológom prostredníctvom elektronickej komunikácie**

Popis zdravotného výkonu (ďalej len „výkon“):

Konzultácia s pacientom telefonicky alebo prostredníctvom elektronickej pošty alebo webovej aplikácie alebo videohovoru obsahuje:

* cielenú anamnézu,
* popis subjektívnych ťažkostí,
* krízovú psychoterapeutickú intervenciu ako okamžité opatrenie pri akútnej psychickej dekompenzácii (napríklad pokus o samovraždu)
* diagnostický záver,
* poučenie o psychohygiene,
* v prípade potreby určenie dátumu ďalšej konzultácie alebo kontroly, vrátane predpisu
* prípadne záznam o odporučení neodkladnej návštevy iného lekára
* poskytnutie informácií pacientovi alebo zákonnému zástupcovi v súvislosti so zdravotným stavom s diagnostickým alebo liečebným postupom vrátane farmakoterapie

Vykazovanie výkonu:

* výkon sa vykazuje ako zdravotná starostlivosť bez osobnej prítomnosti pacienta
* zdravotná indikácia sa zdôvodňuje v zdravotnej dokumentácii
* súčasťou zdravotnej dokumentácie je overiteľný časový údaj z online prostredia, popis zdravotného výkonu v trvaní najmenej 45 minút, dátum ďalšej konzultácie alebo kontroly, prípadne záznam o odporučení neodkladnej návštevy iného lekára
* výkon sa nevykazuje súčasne s inými výkonmi.
* výkon sa nevykazuje pre telefonické objednávanie pacienta.
* výkon sa vykazuje samostatne, najviac 1x za deň
* opakované vykázanie v jednom liečebnom prípade vyžaduje osobitné zdôvodnenie v zdravotnej dokumentácii

Vykonávanie výkonu :

výkon vykonáva lekár so špecializáciou psychiatria, detská psychiatria, gerontopsychiatria a klinický psychológ

Cena výkonu:

* 1000 b